ไทยป่วย “โควิด” เพิ่ม 3 ราย มาจากรัสเซีย-อินเดีย ติดเชื้อสะสม 3,381 คน
"ศบค." อัปเดตสถานการณ์การแพร่ระบาดของเชื้อไวรัส “โควิด-19” ระบุ ไทยพบผู้ป่วยใหม่ 3 ราย มาจากรัสเซีย-อินเดีย ทำให้ยอดติดเชื้อสะสมเพิ่มขึ้นเป็น 3,381 คน
"ศบค." อัปเดตสถานการณ์การแพร่ระบาดของเชื้อไวรัส “โควิด-19” ระบุ ไทยพบผู้ป่วยใหม่ 3 ราย มาจากรัสเซีย-อินเดีย ทำให้ยอดติดเชื้อสะสมเพิ่มขึ้นเป็น 3,381 คน
18 ส.ค. 2563

ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. รายงานสถานการณ์แพร่ระบาดของโรคโควิด-19 ในประเทศ ประจำวันที่ 18 ส.ค.63 ระบุว่า พบผู้ป่วยยืนยันติดเชื้อรายใหม่ 3 ราย เป็นผู้ที่เดินทางมาจากต่างประเทศ และเข้าพักในสถานที่เฝ้าระวังที่รัฐจัดให้ (State Quarantine)
ทั้งนี้ ทำให้ยอดผู้ป่วยยืนยันสะสมล่าสุดเพิ่มขึ้นเป็น 3,381 ราย เป็นผู้ป่วยในประเทศ 2,444 ราย และผู้ป่วยที่พบใน State Quarantine จำนวน 444 ราย รักษาหายเพิ่ม 4 ราย รักษาหายแล้ว 3,198 ราย ส่วนผู้ป่วยที่ยังรักษาตัวอยู่ในโรงพยาบาล 125 ราย ไม่มีผู้เสียชีวิตเพิ่ม ยอดผู้เสียชีวิตสะสมยังคงอยู่ที่ 58 ราย
สำหรับผู้ติดเชื้อรายใหม่นี้ เป็นผู้ที่เดินทางมาจากรัสเซีย 2 ราย เป็นหญิงไทย อายุ 38 และ 49 ปี อาชีพพนักงานนวด ถึงไทยวันที่ 2 ส.ค. เข้าพัก State Quarantine ที่กรุงเทพฯ วันที่ 15 ส.ค. ผลตรวจพบเชื้อ โดยผู้ป่วยรายแรกไม่มีอาการ อีกรายพบว่ามีไข้ 37.9 องศา
รายที่ 3 เป็นผู้ที่เดินทางกลับมาจากอินเดีย เป็นชายไทย อายุ 62 ปี อาชีพพนักงานร้านอาหาร ถึงไทยวันที่ 8 ส.ค. เที่ยวบินเดียวกับผู้ป่วยยืนยันก่อนหน้า 17 ราย เข้าพัก State Quarantine ในกรุงเทพฯ และตรวจหาเชื้อ 2 ครั้ง ในวันที่ 15 ส.ค. ผลตรวจพบเชื้อ โดยมีอาการถ่ายเหลว